b'\n_START_ARTICLE_\nTyree Washington\n_START_SECTION_\nKariera\n_START_PARAGRAPH_\nWashington je do prve kolajne na Svetovnih prvenstvih pri\xc5\xa1el \xc5\xbee leta 1997, ko si je v Atenah pritekel bron. \xc5\xa0est let kasneje je nato v teku na 400 m postal svetovni prvak tako v dvorani kot na prostem. Dose\xc5\xbeek je kronal \xc5\xa1e s prvima mestoma v \xc5\xa1tafeti 4x400 m. Na prostem je leta 1998 skupaj z Antoniom Pettigrewom, Michaelom Johnsonom in Jeromom Youngom celo postavil svetovni rekord 2:54.20. Kasneje je Svetovna atletska zveza svetovni rekord iz leta 1998 odvzela. Razlog odvzemu ti\xc4\x8di v tem, da so tako pri Pettigrewu kot pri Youngu odkrili kr\xc5\xa1itve dopin\xc5\xa1kih pravil. Svetovni rekord tako ostaja dose\xc5\xbeek \xc5\xa1e ene ameri\xc5\xa1ke \xc5\xa1tafete iz leta 1993, 2:54.29._NEWLINE_Na Svetovnem prvenstvu 2003 je Washington skupaj z Youngom, Calvinom Harrisonom in Derrickom Brewom osvojil prvo mesto v \xc5\xa1tafeti 4x400 m in drugo mesto v posami\xc4\x8dnem teku na 400 m, za Youngom. Junija 2003 so nato Harrisona spoznali za krivega dopin\xc5\xa1kega prestopka (modafinil), s \xc4\x8dimer je \xc4\x8detverica izgubila svojo kolajno v \xc5\xa1tafeti 4x400 m. Kasneje so doping odkrili tudi pri Youngu, ki so mu leta 2004 podelili do\xc5\xbeivljenjski suspenz, prvi\xc4\x8d so ga namre\xc4\x8d kaznovali \xc5\xbee leta 1999. Prav tako so mu izbrisali vse dose\xc5\xbeke za nazaj, s \xc4\x8dimer je zlata kolajna v posami\xc4\x8dnem teku na 400 m tako pripadla Washingtonu._NEWLINE_Washingtonova zadnja ve\xc4\x8dja zmaga je pri\xc5\xa1la na Svetovnem dvoranskem prvenstvu 2006, ko je v \xc5\xa1tafeti 4x400 m vnovi\xc4\x8d osvojil zlato kolajno. Od aktivne atletske kariere se je upokojil leta 2008, potem ko se mu ni uspelo prebiti skozi sito ameri\xc5\xa1kih kvalifikacij za nastop na olimpijskih igrah.'